b'\n_START_ARTICLE_\nKiaulid\xc4\x97\n_START_PARAGRAPH_\nKiaulid\xc4\x97\xc2\xa0\xe2\x80\x93 tvartas, kuriame laikomos kiaul\xc4\x97s. Tai gali b\xc5\xabti tiek nedidelis, paprastos strukt\xc5\xabros statinys keliomis kiaul\xc4\x97ms laikyti, tiek didel\xc4\x97 pramonin\xc4\x97 ferma. Ma\xc5\xbeesniuose \xc5\xabkiuose paprastai skirtingo am\xc5\xbeiaus ir lyties gyvuliai laikomi vienoje kiaulid\xc4\x97je, bet atskiriami gardais, o dideliuose\xc2\xa0\xe2\x80\x93 atskiri pastatai kiekvienai kiauli\xc5\xb3 grupei. Tada b\xc5\xabna atskira kiaulid\xc4\x97 besipar\xc5\xa1iuojan\xc4\x8dioms kiaul\xc4\x97ms, kurioje gyvena \xc5\xbeindan\xc4\x8dios kiaul\xc4\x97s ir par\xc5\xa1eliai (iki 2\xe2\x80\x934 m\xc4\x97n., kol nujunkomi). Ten taip pat laikomos nujunkytos, sukergtos ir tikrinamos par\xc5\xa1aved\xc4\x97s. Atskirose patalpose arba garduose laikomas pakaitinis prieauglis, kuiliai (kuilid\xc4\x97je), penimos kiaul\xc4\x97s (penimiai). Nepar\xc5\xa1ingos ir par\xc5\xa1ingos kiaul\xc4\x97s da\xc5\xbeniausiai laikomos grupiniuose garduose, apsipar\xc5\xa1iavusios\xc2\xa0\xe2\x80\x93 atskiruose, nujunkyti par\xc5\xa1eliai, penimiai\xc2\xa0\xe2\x80\x93 grupiniuose garduose. Tarp eili\xc5\xb3 b\xc5\xabna takai._NEWLINE_Kiaulid\xc4\x97se \xc4\xafrengiama ventiliacijos sistema, didesniuose \xc5\xabkiuose \xc5\xa1\xc4\x97rimas ir m\xc4\x97\xc5\xa1lo m\xc4\x97\xc5\xbeimas b\xc5\xabna mechanizuotas.'